Η Κάρπαθος είναι ένα νησί θεϊκό

*Τιρκουάζ νερά, ορεινά χωριά με παράδοση που χάνεται στα βάθη των αιώνων και ασυναγώνιστα ηλιοβασιλέματα. Η Κάρπαθος δεν είναι νησί – είναι εμπειρία.*

Ομορφιά βουνού και θάλασσας, κρυστάλλινα νερά και χωριουδάκια που κρατούν τις παραδόσεις ατόφιες στα βάθη των αιώνων. Συναρπαστικές εναλλαγές τοπίων, υπέροχη ντόπια κουζίνα και φυσιολατρικές δραστηριότητες που θα ενθουσιάσουν ακόμα και τους μη εξοικειωμένους.  
  
Οι πρώτοι κάτοικοί του το αγάπησαν τόσο πολύ που λέγεται πως ταξίδεψαν μέχρι τον Όλυμπο για να απαγάγουν τους Θεούς και να τους φέρουν να ζήσουν εδώ. Η πράξη τους αυτή τους έδωσε το όνομα Αρπάθεοι, με τα χρόνια μετονομάστηκαν σε Καρπάθεοι και εν τέλει Καρπάθιοι. Δεν είναι και να τους αδικείς, αυτή η μετακόμιση δεν πρέπει να χάλασε ιδιαίτερα τα θεϊκά όντα.  
  
**Από τα Πηγάδια στα 12 χωριά κι ακόμα παραπέρα**

Η Κάρπαθος, ένα νησί προσιτό οικονομικά, πλούσιο σε ομορφιές και με σταθερά ανοδική πορεία στις προτιμήσεις εγχώριων και μη τουριστών. Πρωτεύουσα του νησιού και μέρος που δένουν τα καράβια είναι τα Πηγάδια και από εδώ ξεκινά η γνωριμία με το νησί. Εδώ θα σκαρφαλώσετε στο λόφο όπου βρισκόταν η μινωική Ακρόπολη και θα συνεχίσετε προς την Παναγία τη Λαρνιώτισσα, για να θαυμάσετε τη συγκλονιστική θέα σε ολόκληρη την πόλη, το λιμάνι, αλλά και κάποια χωριουδάκια.  
  
Η διαδρομή προς το λιμάνι, το Ποσί, περιλαμβάνει συνεχώς στάσεις για καφέ, ποτό, γλυκό ή αραγματάκι στα αμέτρητα τραπεζάκια που βγάζουν έξω τα μαγαζάκια ανάμεσα στον κεντρικό και τον παραλιακό δρόμο των Πηγαδιών. Τα Πηγάδια είναι μια όμορφη πόλη, όμως αν θέλετε… true παράδοση, στα χωριά γίνονται τα καλύτερα.

Πρώτη και παραδοσιακότερη **η Όλυμπος**. Σκαρφαλωμένη στο βουνό, αποτελεί ένα ανόθευτο τουριστικά τοπίο, με απόκοσμη ομορφιά και τις κατοίκους της να κυκλοφορούν με τις παραδοσιακές, πλουμιστές φορεσιές τους. Ο παραδοσιακός τρόπος ζωής βρίσκεται στην πιο γνήσια έκφρασή του εδώ: οι κάτοικοι οργώνουν τα χωράφια και από τους ξυλόφουρνους βγαίνει εκείνη η υπέροχη μυρωδιά του φρεσκοψημένου ψωμιού, ενώ οι 70 στοιχισμένοι στη σειρά ανεμόμυλοι θα σας κάνουν να μην σταματάτε να βγάζετε φωτογραφίες με φόντο το ηλιοβασίλεμα – το οποίο σημειωτέον είναι υπέροχο σε όλα τα χωριά της δυτικής πλευράς.  
  
Το Μεσοχώρι με τα κατάλευκα σπιτάκια του να σταματούν στη Σκόπη, το μπαλκόνι που μοιάζει να κτίστηκε ακριβώς για να ατενίζει από ψηλά το πέλαγος είναι ό,τι πρέπει για ρομαντζάδα, ενώ οι βόλτες σας θα συνεχιστούν στο Απέρι, παλαιά πρωτεύουσα του νησιού, στον Όθο, το ψηλότερο του νησιού με ενδιαφέρον λαογραφικό μουσείο το οποίο είναι στην ουσία ένα καρπαθιώτικο σπίτι, στο γραφικό ψαροχώρι της Φοινίκης, στην καταπράσινη Βολάδα, στις μεσαιωνικές Μενέτες και στις Πυλές, το μικρότερο χωριουδάκι του νησιού το οποίο προσφέρει συγκλονιστικό ηλιοβασίλεμα.  
  
Στα βόρεια του νησιού, **η ακατοίκητη πλέον Σαρία** είναι ένα όμορφο νησάκι για θαλάσσια εκδρομή και βουτιές σε τιρκουάζ νερά πλάι σε σπήλαια, σε παραλίες όπως τα Παλάτια και η Αλιμούντα. Το ερειπωμένο χωριό που σταμάτησε να κατοικείται το 1960 αποτελεί μια καλή αφορμή για βόλτα- επιστροφή στο παρελθόν, ενώ στο νησί βρίσκεται το μοναδικό στη Μεσόγειο χωριό Σαρακηνών πειρατών. Γιο –χο –χο!  
  
Οι φυσιολάτρες θα εκτιμήσουν δεόντως μια επίσκεψη στο βόρειο τμήμα του νησιού, στην προστατευόμενη περιοχή της Βόρειας Καρπάθου όπου βρίσκουν καταφύγιο φώκιες και άλλα προστατευόμενα είδη, όπως ο βάτραχος και η σαλαμάνδρα της Καρπάθου.